SELETUSKIRI

1. ETTEPANEKU TAUST

Euroopa Liidu toimimise lepingus on sätestatud liidu rahastamist käsitlev aluspõhimõte, mille kohaselt peab liidu aastaeelarve vastama mitmeaastasele finantsraamistikule.

Selleks et toetada põllumajandussektorit põllumajanduslikku tootmist või turustamist mõjutavate suurte kriiside korral, tuleks moodustada kriisireserv, kohaldades iga aasta alguses otsetoetuste vähendamist finantsdistsipliini mehhanismi abil, mis on ette nähtud Euroopa Parlamendi ja nõukogu 17. detsembri 2013. aasta määruse (EL) nr 1306/2013 (ühise põllumajanduspoliitika rahastamise, haldamise ja seire kohta)[1] artikliga 26. Kõnealuse määruse artiklis 25 on kindlaks määratud, et põllumajandussektori kriisireservi kogusumma on 2 800 miljonit eurot aastaste osamaksetega summas 400 miljonit eurot (2011. aasta hindades) ajavahemikul 2014–2020 ja et see lisatakse mitmeaastase finantsraamistiku rubriiki 2. Komisjoni 2015. aasta eelarveprojekti lisatav reservisumma on jooksevhindades 433 miljonit eurot, mis kaetakse nõukogu 19. jaanuari 2009. aasta määruse (EÜ) nr 73/2009 (millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks)[2] I lisas loetletud otsetoetuste vähendamisega.

Tagamaks, et ühise põllumajanduspoliitika (ÜPP) rahastamise summad oleksid kooskõlas rubriigi 2 kohaste turuga seotud kulude ja otsetoetuste aastaste vaheülemmääradega, mis on sätestatud nõukogu 2. detsembri 2013. aasta määruses (EL, Euratom) nr 1311/2013, millega määratakse kindlaks mitmeaastane finantsraamistik aastateks 2014–2020,[3] tuleb kohaldada finantsdistsipliini mehhanismi, kui otsetoetuste ja turuga seotud kulude rahastamise prognoosid näitavad, et ületatakse mitmeaastases finantsraamistikus sätestatud aastane rubriigi 2 kohane vaheülemmäär, mida on kohandatud Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) vahelise mis tahes finantsülekandega. See EAGFi kuludeks eraldatav netosaldo 2015. aastaks kehtestatakse komisjoni rakendusmäärusega vastavalt määruse (EL) nr 1306/2013 artiklile 16, kui võetakse vastu komisjoni delegeeritud määrus, millega muudetakse määruste (EÜ) nr 73/2009, (EL) nr 1305/2013 ja (EL) nr 1307/2013 finantslisasid.

2015. aasta eelarveprojekti koostamisel ilmnes otsetoetuste ja turuga seotud kulude puhul esialgsetest eelarveprognoosidest, et rubriigi 2 ülemmäära, mis hõlmab 2015. aastat, pärast EAGFi ja EAFRD vahelisi finantsülekandeid[4] tõenäoliselt ei ületata ning seetõttu ei ole finantsdistsipliini vaja täiendavalt kohaldada.

Eespool öeldu põhjal esitab komisjon ettepaneku määrata kindlaks 2014. aastat hõlmav otsetoetuste kohandamise määr, mille Euroopa Parlament ja nõukogu peavad vastavalt määruse (EL) nr 1306/2013 artikli 26 lõikele 3 vastu võtma 30. juuniks 2014. Kui kohandamise määra ei ole 30. juuniks 2014 kindlaks määratud, teeb seda vastavalt nimetatud artiklile komisjon.

2. KONSULTEERIMINE HUVITATUD ISIKUTEGA JA MÕJU HINDAMINE

Käesoleva ettepanekuga rakendatakse määruse (EL) nr 1306/2013 artiklis 26 ja nõukogu määruse (EL) nr 1307/2013 artiklis 8 sätestatud eeskirju. Eelnevat konsulteerimist sidusrühmadega ja mõjuhinnangu koostamist ei kohaldatud.

3. ETTEPANEKU ÕIGUSLIK KÜLG

Käesoleva ettepanekuga kehtestatakse 2014. kalendriaastat hõlmav finantsdistsipliini kohandamise protsendimäär.

Kuna liikmesriikidel on võimalus teha makseid põllumajandustootjatele ka pärast otsetoetuste suhtes kohaldatava regulatiivse makseperioodi lõppu ja kuna finantsdistsipliini kohandamise määr kalendriaastati varieerub, ei tohiks finantsdistsipliin mõjutada põllumajandustootjatele makstavate otsetoetuste summasid erinevalt vastavalt sellele, millal liikmesriigid põllumajandustootjatele toetust maksavad. Seepärast tuleks põllumajandustootjate võrdse kohtlemise tagamiseks kohaldada kohandamise määra ainult 2014. kalendriaastal esitatud abitaotluste alusel põllumajandustootjatele makstavate otsetoetuste summade suhtes, sõltumata sellest, millal toetus tegelikult põllumajandustootjale makstakse.

Euroopa Parlamendi ja nõukogu 17. detsembri 2013. aasta määruse (EL) nr 1307/2013 (millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad)[5] artikli 8 lõikes 1 on sätestatud, et otsetoetustele kohaldatavat kohandamise määra kohaldatakse üksnes 2 000 eurot ületavate otsetoetuste suhtes. Bulgaarias, Rumeenias ja Horvaatias makstakse otsetoetusi 2014. kalendriaastal järk-järgult. Seega kõnealustes liikmesriikides finantsdistsipliini ei kohaldata.

4. MÕJU EELARVELE

Finantsdistsipliini kohandamise määra arvutamine on osa 2015. aasta eelarveprojekti koostamisest.

Põllumajandussektori kriisireservi summa, mis tuleb lisada komisjoni 2015. aasta eelarveprojekti, on 433 miljonit eurot jooksevhindades. Otsetoetuste ja turuga seotud kulude eelarveassigneeringute esialgsed prognoosid näitavad, et EAGFi vaheülemmäära, mis hõlmab 2015. aastat, pärast EAGFi ja EAFRD vahelisi finantsülekandeid tõenäoliselt ei ületata. EAGFi 2015. aasta kuludeks eraldatav netosaldo, mida kasutatakse kõnealuseks arvutuseks, on 44 190 miljonit eurot.

Finantsdistsipliini kohaldamisest tulenev vähendamine on seega kokku 433 miljonit eurot. Finantsdistsipliini kohandamise määra protsent on 1,301951 %. Selle arvutamisel on võetud arvesse, et seda kohaldatakse üksnes selliste summade suhtes, mis ületavad 2 000 eurot, ning mitte kõikides liikmesriikides.

Kõnealuse kohandamise määra kohaldamine toob kaasa otsetoetuste summade vähenemise seoses selliste eelarveridadega, mis hõlmavad põllumajandustootjate poolt 2014. kalendriaasta (2015. eelarveaasta) kohta esitatud abitaotlustega seotud kulusid.

5. TÄIENDAV TEAVE

Lisaks käesolevas määruses sätestatud kohandamise määra kehtestamisele antakse komisjonile määruse (EÜ) nr 1306/2013 artikli 26 lõikega 4 ühtlasi võimalus võtta tema valduses oleva uue teabe põhjal vastu rakendusakte nimetatud määra kohandamiseks. Komisjon vaatab 2015. aasta eelarveprojekti kirjalikku muutmisettepanekut ette valmistades 2014. aasta oktoobris läbi oma turuga seotud kulusid ja otsetoetusi käsitlevad prognoosid ning võtab vajaduse korral 1. detsembriks 2014 vastu muudetud kohandamise määra.

2014/0097 (COD)

Ettepanek:

EUROOPA PARLAMENDI JA NÕUKOGU MÄÄRUS,

milles käsitletakse nõukogu määruses (EÜ) nr 73/2009 sätestatud otsetoetuste kohandamise määra kehtestamist 2014. kalendriaastaks

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 43 lõiget 2,

võttes arvesse Euroopa Komisjoni ettepanekut,

olles edastanud seadusandliku akti eelnõu liikmesriikide parlamentidele,

võttes arvesse Euroopa Majandus- ja Sotsiaalkomitee arvamust[6],

võttes arvesse Regioonide Komitee arvamust[7],

toimides seadusandliku tavamenetluse kohaselt

ning arvestades järgmist:

(1) Euroopa Parlamendi ja nõukogu määruse (EL) nr 1306/2013[8] artiklis 25 on sätestatud, et põllumajanduslikku tootmist või turustamist mõjutavate suurte kriiside korral põllumajandussektorile lisatoetuse andmiseks tuleb luua reserv, vähendades iga aasta alguses kõnealuse määruse artiklis 26 osutatud finantsdistsipliini mehhanismiga otsetoetusi.

(2) Määruse (EL) nr 1306/2013 artikli 26 lõikes 1 on sätestatud, et selle tagamiseks, et nõukogu määruses (EL, Euratom) nr 1311/2013[9] sätestatud turuga seotud kulude ja otsetoetuste rahastamiseks kasutatavaid aastaseid ülemmäärasid ei ületataks, tuleb määrata kindlaks otsetoetuste kohandamise määr, kui asjaomase eelarveaasta vaheülemmäära raames rahastatavate meetmete prognoosid osutavad kohaldatava aastase ülemmäära ületamisele.

(3) Põllumajandussektori kriisireservi summa, mis tuleb lisada komisjoni 2015. aasta eelarveprojekti, on 433 miljonit eurot jooksevhindades. Selle summa katmiseks tuleb finantsdistsipliini mehhanismi seoses 2014. kalendriaastaga kohaldada otsetoetuste suhtes, mis on loetletud nõukogu määruse (EÜ) nr 73/2009[10] I lisas.

(4) Esialgsed prognoosid otsetoetuste ja turuga seotud kulude kohta, mis tuleb kindlaks määrata komisjoni 2015. aasta eelarveprojektis, näitavad, et täiendavat finantsdistsipliini ei ole vaja kohaldada.

(5) Määruse (EL) nr 1306/2013 artikli 26 lõike 2 kohaselt peab komisjon esitama Euroopa Parlamendile ja nõukogule ettepaneku kohandamise määra kohta hiljemalt selle kalendriaasta 31. märtsiks, mille suhtes kõnealust kohandamise määra kohaldatakse.

(6) Üldjuhul makstakse ühe kalendriaasta (N) jaoks otsetoetuste saamise taotluse esitanud põllumajandustootjatele toetust eelarveaasta (N+1) piiresse jääva kindlaksmääratud makseperioodi jooksul. Liikmesriikidel on siiski võimalus maksta põllumajandustootjatele toetust ilma ajaliste piiranguteta ka pärast kõnealuse makseperioodi lõppu. Nimetatud maksed võidakse teha hilisemal eelarveaastal. Kui asjaomase kalendriaasta suhtes kohaldatakse finantsdistsipliini, ei tohiks kohandamise määra kohaldada selliste maksete suhtes, mille kohta esitati abitaotlused kalendriaastatel, mis ei ühti finantsdistsipliini kohaldamise aastatega. Seepärast on põllumajandustootjate võrdse kohtlemise tagamiseks asjakohane sätestada, et kohandamise määra kohaldatakse üksnes selliste maksete suhtes, mille kohta on abitaotlused esitatud finantsdistsipliini kohaldamise kalendriaastal, olenemata sellest, millal makse põllumajandustootjatele tehti.

(7) Euroopa Parlamendi ja nõukogu määruse (EL) nr 1307/2013[11] artikli 8 lõikes 1 on sätestatud, et määruse (EL) nr 1306/2013 artikli 26 kohaselt kindlaks määratud kohandamise määra kohaldatakse üksnes 2 000 eurot ületavate otsetoetuste suhtes, mida antakse põllumajandustootjatele asjaomasel kalendriaastal. Lisaks on määruse (EL) nr 1307/2013 artikli 8 lõikes 2 sätestatud, et otsetoetuste järkjärgulise kehtestamise tulemusel kohaldatakse kohandamise määra üksnes Bulgaaria ja Rumeenia suhtes alates 1. jaanuarist 2016 ning Horvaatia suhtes alates 1. jaanuarist 2022. Seega ei tuleks käesoleva määrusega kindlaks määratavat kohandamise määra nimetatud liikmesriikide põllumajandustootjatele kohaldada,

ON VASTU VÕTNUD KÄESOLEVA MÄÄRUSE:

Artikkel 1

1. Selleks et kohaldada määruse (EL) nr 1306/2013 artiklites 25 ja 26 sätestatud kohandamist, ning kooskõlas määruse (EL) nr 1307/2013 artikli 8 lõikega 1 vähendatakse 2 000 eurot ületavaid toetussummasid (määruse (EÜ) nr 73/2009 artikli 2 punkti d tähenduses), mida makstakse põllumajandustootjatele 2014. kalendriaasta kohta esitatud toetustaotluse alusel, 1,301951 % võrra.

2. Lõikes 1 sätestatud vähendamist ei kohaldata Bulgaarias, Rumeenias ega Horvaatias.

Artikkel 2

Käesolev määrus jõustub seitsmendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Euroopa Parlamendi nimel Nõukogu nimel

president eesistuja

FINANTSSELGITUS || FS/14/xxxxxxxxxx

6.15.2014.1

|| KUUPÄEV: 07.03.2014

1. || EELARVERUBRIIK: Vt eelarveprognoos pärast finantsdistsipliini kohaldamist eelarvepunktide kaupa: 05 03 01 01 (Ühtne otsemaksete kava) 05 03 01 02 (Ühtse pindalatoetuse kava) 05 03 01 03 (Suhkru eritoetus) 05 03 01 04 (Puu- ja köögivilja eritoetus) 05 03 01 05 (Artikli 68 kohane eritoetus – toodanguga sidumata toetus) 05 03 01 06 (Eraldi makstav marjasektori toetus) 05 03 01 07 (Ümberjaotav toetus) 05 03 02 06 (Ammlehmatoetus) 05 03 02 07 (Täiendav riiklik ammlehmatoetus) 05 03 02 13 (Lamba- ja kitsetoetus) 05 03 02 14 (Lisatoetused lammaste ja kitsede puhul) 05 03 02 28 (Toetused siidiussikasvatajatele) 05 03 02 40 (Puuvilla pindalatoetus) 05 03 02 44 (Artikli 68 kohane eritoetus – toodanguga seotud toetus) 05 03 02 50 (POSEI – ühenduse abiprogrammid) 05 03 02 52 (POSEI – Egeuse mere saared) 05 03 10 (Põllumajandussektori kriisireserv) || ASSIGNEERINGUD: miljonites eurodes 29 932,0 7 898,0 282,0 12,0 511,0 12,0 p.m. 884,0 49,0 22,0 7,0 0,5 239,0 1 447,0 420,0 0,2 433,0

2. || PEALKIRI: Ettepanek: EUROOPA PARLAMENDI JA NÕUKOGU MÄÄRUS, milles käsitletakse määruses (EÜ) nr 73/2009 sätestatud otsetoetuste kohandamise määra kehtestamist 2014. kalendriaastaks

3. || ÕIGUSLIK ALUS: Euroopa Liidu toimimise lepingu artikli 43 lõige 2

4. || EESMÄRGID: Käesolevas määruses kehtestatakse finantsdistsipliini kohandamise määr, mida kohaldatakse põllumajandustootjatele makstavate otsetoetuste üle 2 000 euro suuruste summade suhtes, mille kohta on esitatud 2014. kalendriaastat hõlmav abitaotlus.

5. || FINANTSMÕJU || 12-KUULINE PERIOOD (miljonites eurodes) || JOOKSEV EELARVEAASTA 2014 (miljonites eurodes) || JÄRGMINE EELARVEAASTA 2015 (miljonites eurodes)

5.0 || KULUD - ELi EELARVEST MAKSTAVAD (TOETUSED/SEKKUMISED) - RIIGIASUTUSED - MUUD || – 433,0 + 433,0 || Ei kohaldata || – 433,0 + 433,0

5.1 || TULUD - ELi OMAVAHENDID (LÕIVUD/TOLLIMAKSUD) - SISERIIKLIKUD || || ||

|| || 2015 || 2016 || 2017 || 2018

5.0.1 || KAVANDATUD KULUD || || || ||

5.1.1 || KAVANDATUD TULUD || || || ||

5.2 || ARVUTUSMEETOD: vt märkused

6.0 || KAS PROJEKTI SAAB RAHASTADA JOOKSVA EELARVE ASJAOMASES PEATÜKIS KIRJENDATUD ASSIGNEERINGUTEST? || ei kohaldata

6.1 || KAS PROJEKTI SAAB RAHASTADA ASSIGNEERINGUTE ÜMBERPAIGUTAMISEGA JOOKSVA EELARVE PEATÜKKIDE VAHEL? || ei kohaldata

6.2 || KAS ON VAJA LISAEELARVET? || EI

6.3 || KAS TULEVASTESSE EELARVETESSE ON VAJA KIRJENDADA ASSIGNEERINGUID? || EI

MÄRKUSED: Finantsdistsipliini kohandamise määra arvutamine on osa 2015. aasta eelarveprojekti koostamisest. Põllumajandussektori kriisireservi summa, mis tuleb lisada komisjoni 2015. aasta eelarveprojekti, on 433 miljonit eurot jooksevhindades. Otsetoetuste ja turuga seotud kulude eelarveassigneeringute esialgsete prognooside põhjal EAGFi vaheülemmäära, mis hõlmab 2015. aastat, pärast EAGFi ja EAFRD vahelisi finantsülekandeid tõenäoliselt ei ületata. Finantsdistsipliini kohaldamisest tulenev vähendamine on seega kokku 433 miljonit eurot. Finantsdistsipliini kohandamise määra protsent on 1,301951 %. Selle arvutamisel on võetud arvesse, et seda kohaldatakse üksnes üle 2 000 euro suuruste summade suhtes ning kõikides liikmesriikides, v.a Bulgaaria, Rumeenia ja Horvaatia. Kuna Bulgaarias, Rumeenias ja Horvaatias toimub 2014. kalendriaastal otsetoetuste järkjärguline kohaldamine, nendes liikmesriikides finantsdistsipliini ei kohaldata. Kõnealuse kohandamise määra kohaldamine toob kaasa otsetoetuste summade vähenemise seoses selliste eelarveridadega, mis hõlmavad põllumajandustootjate poolt 2014. kalendriaasta (2015. eelarveaasta) kohta esitatud abitaotlustega seotud kulusid. Finantsdistsipliinist tulenev hinnanguline vähendamine eelarvepunkti kohta on järgmine: 05 03 01 01 (Ühtne otsemaksete kava) 05 03 01 02 (Ühtse pindalatoetuse kava ) 05 03 01 03 (Suhkru eritoetus) 05 03 01 04 (Puu- ja köögivilja eritoetus) 05 03 01 05 (Artikli 68 kohane eritoetus – toodanguga sidumata toetus) 05 03 01 06 (Eraldi makstav marjasektori toetus) 05 03 01 07 (Ümberjaotav toetus) 05 03 02 06 (Ammlehmatoetus) 05 03 02 07 (Täiendav riiklik ammlehmatoetus) 05 03 02 13 (Lamba- ja kitsetoetus) 05 03 02 14 (Lisatoetused lammaste ja kitsede puhul) 05 03 02 28 (Toetused siidiussikasvatajatele) 05 03 02 40 (Puuvilla pindalatoetus) 05 03 02 44 (Artikli 68 kohane eritoetus – toodanguga seotud toetus) 05 03 02 50 (POSEI – ühenduse abiprogrammid) 05 03 02 52 (POSEI – Egeuse mere saared) Kokku || miljonites eurodes 332,8 56,4 3,1 0,1 5,9 0,1 p.m. 10,5 0,6 0,2 0,1 0,0 3,0 15,5 4,7 0,0 433,0

EAGFi 2015. aasta kuludeks eraldatav netosaldo, mis võetakse finantsdistsipliini arvutamisel aluseks, on 44 190 miljonit eurot. See on välja arvutatud rubriigi 2 otsetoetuste rahastamise ja turuga seotud kulude vaheülemmäära alusel vastavalt nõukogu määrusele (EL, Euratom) nr 1311/2013, võttes arvesse EAGFi ja EAFRD vaheliste finantsülekannete summasid kooskõlas määruse (EÜ) nr 73/2009 artikliga 136b ja määruse (EL) nr 1307/2013 artikliga 66 ning samuti määruse (EÜ) nr 73/2009 artikli 136a kohaseid liikmesriikide teatiseid.

Kavandataval määrusel on mõju eelarvele, kuna otsetoetuste eelarveassigneeringute esialgseid prognoose (enne finantsdistsipliini kaalumist) on vähendatud eespool esitatud summade võrra pärast käesolevas määruse eelnõus osutatud kohandamise määra kohaldamist. Selle tulemusena tagavad 2015. aasta eelarveprojekti lisatavad ja peatüki 05 03 (Otsetoetused) jaoks taotletud assigneeringud, nagu on osutatud käesoleva finantsselgituse punktis 1 selliste eelarvepunktide osas, mille suhtes kohaldatakse finantsdistsipliini, kriisireservi jaoks vajaliku summa kehtestamise.

[1] ELT L 347, 20.12.2013, lk 549.

[2] ELT L 30, 31.1.2009, lk 16.

[3] ELT L 347, 20.12.2013, lk 884.

[4] Määruse (EÜ) nr 73/2009 artiklid 136a ja 136b ning määruse (EL) nr 1307/2013 artikkel 66.

[5] ELT L 347, 20.12.2013, lk 608.

[6] ELT C ..., ..., lk …

[7] ELT C ..., ..., lk …

[8] Euroopa Parlamendi ja nõukogu määrus (EL) nr 1306/2013, 17. detsember 2013, ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).

[9] Nõukogu määrus (EL, Euratom) nr 1311/2013, 2. detsember 2013, millega määratakse kindlaks mitmeaastane finantsraamistik aastateks 2014–2020 (ELT L 347, 20.12.2013, lk 884).

[10] Nõukogu määrus (EÜ) nr 73/2009, 19. jaanuar 2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks (ELT L 30, 31.1.2009, lk 16).

[11] Euroopa Parlamendi ja nõukogu määrus (EL) nr 1307/2013, 17. detsember 2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608).